Marlene Ambo-Rasmussen (V), 2021-05-28:
Tak for det, formand.
Først og fremmest vil jeg gerne takke borgerne for den her fremsættelse af det her borgerforslag.
Det er et emne, vi skal debattere i dag, som ligger mig rigtig meget på sinde, og som jeg har set frem til at skulle stå her på talerstolen og debattere, også i et samråd senere i eftermiddag.
Det er også en problematik, vi har haft oppe i en debat flere gange inden for meget kort tid.
Så sent som i april behandlede vi et beslutningsforslag her i salen om netop indkaldelse til forhandlinger om rettigheder til fødende.
Desværre har vi endnu ikke hørt noget fra regeringen, og derfor står vi nu fortsat her for at lægge et pres for at få indført de bydende nødvendige rettigheder til fødende.
Det giver ikke mening, at man laver bilaterale møder på det her område, når man tilbage i april 2016, tror jeg det var, stod og havde et flertal for netop at indkalde til reelle forhandlinger.
Så er det bare ærgerligt i forhold til det parlamentariske arbejde, der bliver lagt bl.a. her i salen, og det engagement, der bliver lagt for dagen af også os ordførere, at vi ikke er kommet videre.
Så med fare for at gentage mig selv, vil jeg igen understrege, at Venstre er klar til, at der sikres langt bedre rettigheder til fødende, og det kan kun gå for langsomt.
Som det fremgår af beslutningsforslaget, er situationen alvorlig, og jeg vil gå så langt som til at kalde det for et decideret svigt af vordende og nybagte forældre, et svigt, som potentielt kan have varige konsekvenser for forældrene, men nok allerværst for de nyfødte.
Det er ikke kun børnene og forældrene, vi svigter her.
De trivselsmæssige udfordringer blandt de ansatte på landets fødeafdelinger skriger til himlen, og de skriger også på handling.
Regeringen har endnu ikke taget initiativ til at gøre noget.
Så mens vi venter på regeringen, har vi jo i Venstre lanceret vores eget fødselsudspil.
I vores udspil kommer vi med syv konkrete bud på, hvordan vi kan forbedre området.
Vores mål er at sikre en god og tryg oplevelse både før, under og efter fødslen.
Af hensyn til taletiden vil jeg trods alt spare jer her i salen for at gå i detaljer om vores udspil, men der er lige elementer, jeg gerne vil påpege eller fremhæve.
I Venstre mener vi, at man skal have et team af jordemødre med én ansvarlig jordemoder gennem hele forløbet.
Det vil skabe bedre sammenhæng, og det vil også sikre et godt forløb både før, under og efter fødsel.
Vi mener også, at både mor og far skal tilbydes screening for efterfødselsreaktioner.
I dag bliver mange mødre som udgangspunkt faktisk tilbudt en screening, men vi ved, at det også påvirker partneren.
Det skal vi ikke negligere.
Jeg vil så også lige anbefale, at man kigger til Odense.
Der, hvor jeg kommer fra, har vi nemlig indført screening af begge forældre.
Det har faktisk gjort os i stand til at spotte en begyndende fødselsdepression allerede inden fødslen.
Den indsats er altså givet godt ud og giver besparelser på den lange bane.
I Venstre mener vi også, at der skal indføres en generel garanti for, at kommende forældre tilbydes fødsels- og forældreforberedelse på mindre hold.
Fødsels- og forældreforberedelse har en positiv effekt for det videre graviditets- og fødselsforløb.
Det gælder særlig, hvis de har haft mulighed for at deltage på de her små hold.
Men egentlig burde det slet ikke være nødvendigt at lovgive omkring det her.
Det har jeg også sagt før.
Men når man netop ser de her skrækkelige eksempler rundtomkring i landet, fra bl.a. Region Hovedstaden, jamen så er vi herindefra jo nødt til at reagere på det for netop at sikre de fødende nogle rettigheder og nogle garantier.
Så mener vi endvidere også, at øget tryghed skal kombineres med mere frihed for de fødende.
Vi vil styrke det frie valg og give den enkelte familie friheden til at vælge.
Det handler om at sætte de fødende i centrum.
Hvis det fødende par har det bedst med en anden model end den, der kan tilbydes i det offentlige, så skal de også have det frie valg til at vælge f.eks. en privat fødeklinik i stedet for – og selvfølgelig uden at vi udhuler fødetilbuddene på hospitalerne.
Derfor håber jeg også, at et flertal her i Folketinget kan stå sammen om at presse regeringen til, at vi kommer i gang med nogle drøftelser nu.
Hvorfor skal vi skubbe forhandlingerne til efteråret og måske helt ind i 2022?
Hvorfor inddrager man ikke de parter, som gerne vil det her område og har noget at byde ind med?
Jeg tror sådan set også, at de interesseorganisationer, der har råbt vagt i gevær, ønsker en bred aftale, hvor alle partier, der har budt ind med noget eller har et ønske om en forbedring på området, får mulighed for at mødes med ministeren.
Jeg kan sige det meget klart: I Venstre stemmer vi for borgerforslaget.
Til slut vil jeg bare gentage min tak til de her borgere, som har været med til at sætte det her på dagsordenen.
Tak for ordet.